**শেখ মোহাম্মদ আবদুল্লাহ** (৮ সেপ্টেম্বর ১৯৪৫ - ১৩ জুন ২০২০) একজন বাংলাদেশি রাজনীতিবিদ এবং শেখ হাসিনার চতুর্থ মন্ত্রিসভার ধর্ম বিষয়ক মন্ত্রণালয়ের প্রতিমন্ত্রী ছিলেন। তিনি বাংলাদেশ আওয়ামী লীগের কেন্দ্রীয় কমিটির ধর্ম বিষয়ক সম্পাদক হিসেবেও দায়িত্ব পালন করতেন।

প্রারম্ভিক জীবন
---------------

আবদুল্লাহ ১৯৪৫ সালের ৮ সেপ্টেম্বর গোপালগঞ্জ জেলার কেকানিয়া গ্রামে জন্মগ্রহণ করেন। তার পিতার নাম শেখ মো: মতিউর রহমান এবং মাতা মোসাম্মৎ রাবেয়া খাতুন। চার ভাই তিন বোনের মধ্যে তিনি দ্বিতীয়। তিনি জামিয়া ইসলামিয়া দারুল উলুম খাদেমুল ইসলাম গওহরডাঙ্গা মাদ্রাসায় কোরআন হেফজের মাধ্যমে শিক্ষা জীবন শুরু করেন। এরপর সুলতানশাহী কেকানিয়া প্রাথমিক ও উচ্চ বিদ্যালয়ে পড়ালেখা করেন। ১৯৬১ সালে একই বিদ্যালয় থেকে মাধ্যমিক সম্পন্ন করেন। আযম খান সরকারি কমার্স কলেজ থেকে ১৯৬৩ সালে উচ্চ মাধ্যমিক এবং ১৯৬৬ সালে বিকম (অনার্স) ডিগ্রি লাভ করেন। ঢাকা বিশ্ববিদ্যালয় থেকে ১৯৭২ সালে এম.কম. এবং ১৯৭৪ সালে অর্থনীতি বিষয়ে এম.এ ডিগ্রি লাভ করেন। ১৯৭৭ সালে ঢাকার সেন্ট্রাল ল' কলেজ থেকে আইন বিষয়ে স্নাতক সম্পন্ন করেন।

কর্মজীবন
--------

আবদুল্লাহ কর্মজীবনের শুরুতে সুলতানশাহী কেকানিয়া উচ্চ বিদ্যালয়ে প্রধান শিক্ষক হিসেবে যোগদান করেন। পরে গোপালগঞ্জ ও ঢাকা জজকোর্টে ওকালতি পেশায় জড়িত হন। প্রথমে ইসলামিক ফাউন্ডেশন বাংলাদেশের বোর্ড অব গভর্নরস-এর সদস্য ও পরবর্তীতে উক্ত বোর্ডের চেয়ারম্যান নিযুক্ত হন। তিনি ১৯৯৬ থেকে ২০০১ সাল পর্যন্ত অগ্রণী ব্যাংক লিমিটেডের পরিচালক ছিলেন।

রাজনৈতিক জীবন
-------------

আবদুল্লাহ ছাত্রজীবনে রাজনীতির সাথে যুক্ত হন। আযম খান সরকারি কমার্স কলেজে অধ্যয়নরত অবস্থায় কলেজের ছাত্র সংসদের সহ-সভাপতি নির্বাচিত হন। ১৯৬৬-এর ছয় দফা আন্দোলনে অংশ নেন এবং সে সময় যুবলীগে যোগদান করে গোপালগঞ্জ জেলা যুবলীগের সভাপতি ও জেলা আওয়ামী লীগের সাংগঠনিক সম্পাদক হিসেবে দায়িত্ব পালন করেন। তিনি ১৯৬৯-এর গণঅভ্যুত্থান ও ১৯৭০ সালের সাধরণ নির্বাচনে সক্রিয় ভূমিকা পালন করেন। ১৯৭১ সালে বাংলাদেশের স্বাধীনতা যুদ্ধ শুরু হলে তিনি মুজিব বাহিনীতে যোগদান করে স্বাধীনতা যুদ্ধে অংশ নেন। বাংলাদেশ স্বাধীনতা লাভের পর তিনি গোপালগঞ্জ জেলা শাখা আওয়ামী লীগের সাধারণ সম্পাদক নির্বাচিত হন। গোপালগঞ্জ-৩ আসনে শেখ হাসিনার সবকটি সংসদ নির্বাচনের প্রচারণা ও কার্যক্রমে ভূমিকা পালন করেন।

আবদুল্লাহ বাংলাদেশ আওয়ামী লীগের কেন্দ্রীয় কমিটির ধর্ম বিষয়ক সম্পাদক হিসেবে দায়িত্ব পালন করছেন। ২০১৮ সালে একাদশ জাতীয় সংসদ নির্বাচনে আওয়ামী লীগ সভাপতি শেখ হাসিনা গোপালগঞ্জ-৩ আসন থেকে প্রতিদ্বন্দ্বিতা করেন। আবদুল্লাহ এ আসনে শেখ হাসিনার পক্ষে নির্বাচন পরিচালনার দায়িত্ব পালন করেন। এছাড়া ধর্ম বিষয়ক সম্পাদক হিসেবে তিনি আওয়ামী লীগের সাথে হেফাজতে ইসলাম বাংলাদেশসহ বিভিন্ন ধর্মভিত্তিক দলসমূহের সম্পর্কোন্নয়ন এবং কওমি মাদরাসার সনদ স্বীকৃতির পেছনে ভূমিকা পালন করেন।

একাদশ জাতীয় সংসদ নির্বাচনের পর আওয়ামী লীগ সরকার গঠন করলে তিনি ৭ জানুয়ারি ২০১৯ সালে শেখ হাসিনার চতুর্থ মন্ত্রিসভায় টেকনোক্র্যাট কোটায় ধর্ম বিষয়ক মন্ত্রণালয়ের প্রতিমন্ত্রীর দায়িত্ব পান।

শেখ মোহাম্মদ আবদুল্লাহ পৃথিবীতে গৌরবময় স্মৃতির সাথে রেখে গেছেন এক সুযোগ্য ছেলে (শেখ মোহাম্মাদুল্লাহ) ও নয় মেয়ে ।

মৃত্যু
------

আবদুল্লাহ ২০২০ সালের ১৩ জুন ঢাকার সম্মিলিত সামরিক হাসপাতালে হৃদযন্ত্রের ক্রিয়া বন্ধ হয়ে মৃত্যুবরণ করেন। তার মৃত্যুর পর কোভিড-১৯ পরীক্ষায় করোনাভাইরাস শনাক্ত হয়।

তথ্যসূত্র
---------

1. ↑  "নতুন মাল্লা নিয়ে শেখ হাসিনার নবযাত্রা"। *বিডিনিউজ২৪.কম* (ইংরেজি ভাষায়)। ৬ জানুয়ারি ২০১৯ তারিখে মূল থেকে আর্কাইভ করা। সংগ্রহের তারিখ ১২ জানুয়ারি ২০১৯।
2. 1 2 3 4 5 6  "মাননীয় প্রতিমন্ত্রী"। *ধর্ম বিষয়ক মন্ত্রণালয়*। সংগ্রহের তারিখ ১৫ জানুয়ারি ২০২০।
3. 1 2 3  "ধর্মবিষয়ক প্রতিমন্ত্রী শেখ মো. আব্দুল্লাহ মারা গেছেন"। *প্রথম আলো*। ১৩ জুন ২০২০। সংগ্রহের তারিখ ১৪ জুন ২০২০।
4. ↑  "ইসলামিক ফাউন্ডেশন বোর্ড অব গভর্নরস-এর সম্মানিত গভর্নরগণের তালিকা"। *ইসলামিক ফাউন্ডেশন* (ইংরেজি ভাষায়)। সংগ্রহের তারিখ ১২ জানুয়ারি ২০১৯।
5. ↑  "ধর্ম প্রতিমন্ত্রী কে এই শেখ আব্দুল্লাহ?"। *বাংলাদেশ প্রতিদিন*। সংগ্রহের তারিখ ১২ জানুয়ারি ২০১৯।
6. ↑  "মাননীয় মন্ত্রীবর্গ"। *ধর্ম বিষয়ক মন্ত্রণালয়*। সংগ্রহের তারিখ ১২ জানুয়ারি ২০১৯।
7. ↑  "নতুন মন্ত্রিসভা নিয়ে যা বললেন তোফায়েল"। *বিবিসি বাংলা*। ৬ জানুয়ারি ২০১৯। সংগ্রহের তারিখ ১২ জানুয়ারি ২০১৯।
8. ↑  "শপথ নিলেন মন্ত্রিপরিষদের ৪৭ সদস্য"। *ইত্তেফাক*। সংগ্রহের তারিখ ১২ জানুয়ারি ২০১৯।
9. ↑  "ধর্ম প্রতিমন্ত্রী শেখ আবদুল্লাহ আর নেই"। *বাংলানিউজ২৪.কম*। সংগ্রহের তারিখ ১৩ জুন ২০২০।
10. ↑  "ধর্ম প্রতিমন্ত্রী করোনা পজিটিভ ছিলেন"। জাগোনিউজ২৪.কম। ১৪ জুন ২০২০। সংগ্রহের তারিখ ১৪ জুন ২০২০।
11. ↑  "ধর্ম প্রতিমন্ত্রীর করোনা শনাক্ত, দাফন গোপালগঞ্জে"। *প্রথম আলো*। ১৪ জুন ২০২০। সংগ্রহের তারিখ ১৪ জুন ২০২০।
12. ↑  "ধর্ম প্রতিমন্ত্রী আবদুল্লাহ করোনাভাইরাসে আক্রান্ত ছিলেন"। *বিডিনিউজ২৪*। ১৪ জুন ২০২০। ১৪ জুন ২০২০ তারিখে মূল থেকে আর্কাইভ করা। সংগ্রহের তারিখ ১৪ জুন ২০২০।